Document ID: 31997R1404

KOMISSION ASETUS (EY) N:o 1404/97,
annettu 22 päivänä heinäkuuta 1997,
asetuksen (ETY) N:o 3719/88 muuttamisesta todistuksiin sovellettavien tietoteknisten menetelmien käytön osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna komission asetuksella (EY) N:o 923/96 (2), ja erityisesti sen 9 artiklan 2 kohdan ja 23 artiklan sekä maataloustuotteiden yhteisistä markkinajärjestelyistä annettujen muiden asetusten vastaavat säännökset,
sekä katsoo, että
tietoteknisten menetelmien käyttö korvaa vähitellen manuaalisen tietojenkäsittelyn hallinnon eri aloilla; todistusten antamisen ja käytön yhteydessä on myös suotavaa voida käyttää tietoteknisiä ja sähköisiä menetelmiä,
komission asetuksen (ETY) N:o 3719/88 (3), sellaisena kuin se on viimeksi muutettuna asetuksella (EY) N:o 495/97 (4), 13 artiklassa säädetään, että todistushakemukset jätetään kirjallisina tai kirjallisesti telekopiona; ottaen huomioon, että hallinnossa käytetään yhä enemmän tietoteknisiä menetelmiä, on syytä säätää mahdollisuudesta jättää todistushakemus myös sähköisesti,
todistukset annetaan asetuksen (ETY) N:o 3719/88 16 artiklassa tarkoitetulla erityislomakkeella; tietoteknisten menetelmien käyttö tekee mahdolliseksi todistusten antamisen sähköisesti, jos varmistetaan yhteys todistusten antoelimen ja tullitoimipaikan välillä,
tietoteknisten menetelmien käyttö jäsenvaltioissa ei saa asettaa kyseenalaiseksi todistuksen yhteisöllistä luonnetta ja erityisesti periaatetta, jonka mukaan todistus on voimassa ja sitä voi käyttää kaikkialla yhteisössä,
tietoteknisten menetelmien on oltava luotettavia ja niiden on täytettävä turvallisuusvaatimukset, jotka takaavat järjestelmän moitteettoman toiminnan; näihin vaatimuksiin kuuluvat erityisesti toimenpiteet lähteen valvomiseksi ja tietojen turvaamiseksi tiedostojen luvattoman käytön, katoamisen, muuttamisen ja tuhoutumisen varalta sekä jälkikäteen suoritettavien tarkastusten mahdollistamiseksi; todistusjärjestelmän moitteettoman hallinnon varmistamiseksi jäsenvaltioiden käyttöön ottamien tietoteknisten menetelmien pitäisi olla keskenään yhteensopivia ja komission on hyväksyttävä ne säännöllisesti; menetelmän luotettavuuden ja turvallisuuden toteaminen voidaan olosuhteiden vaatiessa uusia vuosittain, ja
tässä asetuksessa säädetyt toimenpiteet ovat kaikkien kyseisten hallintokomiteoiden lausunnon mukaiset,
ON ANTANUT TÄMÄN ASETUKSEN:
1 artikla
1. Muutetaan asetus (ETY) N:o 3719/88 seuraavasti:
"13 artikla
1. Lupa- ja todistushakemukset osoitetaan tai talletetaan toimivaltaiselle elimelle painetuilla ja/tai 16 artiklan määräysten mukaisesti laadituilla lomakkeilla, jotta ne voitaisiin ottaa tutkittaviksi.
Toimivaltainen elin voi kuitenkin ottaa tutkittavaksi hakemuksen, joka on esitetty kirjallisesti telekopiona tai sähköpostilla, jos siinä on kaikki ne tiedot, jotka olisivat esiintyneet lomakkeessa, jos lomaketta olisi käytetty. Jäsenvaltiot voivat vaatia, että kirjallista telekopiota ja/tai sähköpostiviestiä seuraa toimivaltaiselle elimelle lähetetty tai suoraan osoitettu 16 artiklan mukaisesti painettu tai laadittu hakemuslomake, jolloin jättöpäivänä on pidettävä päivää, jona kirjallinen telekopio tai sähköpostiviesti on saapunut toimivaltaiselle viranomaiselle. Tämä vaatimus ei vaikuta kirjallisesti telekopiona tai sähköpostilla tehdyn hakemuksen pätevyyteen.
2. Todistushakemus voidaan peruuttaa ainoastaan kirjeitse, kirjallisena telekopiona tai sähköpostiviestillä, joka toimivaltaisen viranomaisen on saatava, lukuun ottamatta ylivoimaista estettä, viimeistään kello 13 hakemuksen jättöpäivänä."
2. Lisätään 16 a artikla seuraavasti:
"16 a artikla
1. Todistukset voidaan antaa komission hyväksymisen jälkeen tietoteknisiä menetelmiä apuna käyttäen toimivaltaisten viranomaisten antamien yksityiskohtaisten sääntöjen mukaisesti, sanotun kuitenkaan rajoittamatta 16 artiklan säännösten soveltamista. Näitä todistuksia kutsutaan jäljempänä `sähköisiksi todistuksiksi`.
Sähköisen todistuksen on oltava sisällöltään aivan samanlainen kuin paperilla olevan todistuksen.
Se, että komissio hyväksyy todistusten antamisen sähköisesti, ei vaikuta jäsenvaltion vastuuseen tällä tavalla annettujen ja käytettyjen todistusten moitteettomaan hallintoon ja valvontaan liittyvien velvoitteiden osalta.
2. Todistusten antamista paperilla vaaditaan kuitenkin, jos todistusta tai sen otteita käytetään jäsenvaltioissa, jota ei ole liitetty todistuksen antamisessa käytettyyn tietotekniseen menetelmään. Todistus on annettava paperilla todistuksen haltijan tai siirronsaajan pyynnöstä välittömästi ilman lisäkuluja.
Todistus annetaan 16 artiklassa tarkoitetulla lomakkeella ja siinä on oltava ne hyväksymismerkinnät ja kirjaukset, jotka vaaditaan, jos osittain on käytetty sähköistä todistusta. Tällaisessa tapauksessa ainoastaan toinen todistuksista - eli paperilla oleva - on voimassa."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä heinäkuuta 1997.

Labels: 12
3